Paterna dóna 7.000 compreses sanitàries als camps de refugiats sahrauís
23/05/2017

# Paterna dóna 7.000 compreses sanitàries als camps de refugiats sahrauís

[![Paterna dóna 7.000 compreses sanitàries als camps de refugiats sahrauís](/images/noticias/2017/05/gaya-donacion.jpg)](/images/noticias/2017/05/gaya-donacion.jpg)

23.05.2017

La regidoria d'Igualtat i Dona, dirigida per Carmen Gayà, ha volgut col·laborar amb l'ONG Sàhara Lliure, molt present a Paterna, amb l'enviament d'este material sanitari per contribuir a pal·liar la situació de precarietat en la qual es troben els habitants dels camps de refugiats sahrauís a l'Algèria.

La regidoria d'Igualtat i Dona en col·laboració amb l'ONG Sàhara Lliure de Paterna ha efectuat una donació de més de 7.000 compreses sanitàries per als campaments de refugiats i refugiades sahrauís en Tindouf (Algèria). Cal recordar que l'ajuntament de Paterna està agermanat amb la Daira d'Echederia (Smara), on viu la població refugiada provinent del Sàhara Occidental des de la invasió marroquí ocorreguda l'any 1975 i organitzada per l'aleshores monarca alauí Hassan II. Les diferents resolucions de l'ONU instant a la monarquia marroquina a buscar una via democràtica per a solucionar el conflicte no s'han materialitzat en el referèndum sobre la independència de la regió desitjat pels dirigents de la República Àrab Sahrauí Democràtica.

Actualment, en els campaments de refugiats sobreviuen al voltant de 200.000 persones en un estat molt precari, tant en qüestions alimentàries com sanitàries. Per això, des de la regidoria que dirigeix Carmen Gayà s'ha dut endavant esta iniciativa encaminada a ajudar a abastir els centres sanitaris de material indispensable com ara les compreses.

La regidora Carmen Gayà s'ha mostrat molt satisfeta amb este enviament de material, ja que "considerem molt important esta aportació com a mostra de solidaritat del consistori que no és més que un reflex de la solidaritat que any rere any demostren els paterners i paterneres amb els refugiats sahrauís, adherint-se a campanyes com la d'acolliment de xiquets i xiquetes provinents dels camps de refugiats durant les vacances d'estiu".

La donació arribarà directament al govern de la RASD (República Àrab Sahrauí Democràtica) a través de l'ONG internacional Mitja Lluna Roja.